google/wiki40b huggingface dataset:
Eugen Karl von Knorre

Eugen Karl von Knorre (vene keeles Евгений Карлович Кнорре; 24. oktoober (vkj 12. oktoober) 1848 Mõkolajiv, Hersoni kubermang – 28. oktoober (vkj 15. oktoober) 1917 Moskva) oli baltisaksa päritolu Venemaa insener ja sillaehitaja.
Ta lõpetas 1870. aastal Zürichis Šveitsi Föderaalse Polütehnikumi hüdrotehnikuna.

Töökäik

Ta töötas tehnikuna kessoonitööde alal Krjukivi silla rajamisel üle Dnepri jõe Krementšukis.
1874. aastast juhtis ta metallfermide montaaži Sõzrani silla ehitusel (sild valmis 1880).

Suur Siberi tee

Knorre määrati Siberi magistraalraudtee kõigi sildade, mis jäävad Obi jõe ja Irkutski vahele, ehitustöid juhtima. Ta alustas sellest, et 1894. aasta suvel rajas Tomi jõe kaldale sillaehitustöökojad. Töökojad tootsid ööpäevas 32 tonni sillakonstruktsioone, mis veeti laiali nii läände kui itta, sest raudteed ehitati üheaegselt mitmes erinevas kohas.

Jenissei sild

1895. aastal alustati raudteesilla ehitamist üle Jenissei Krasnojarskis. Silla projekteeris Lavr Proskurjakov. Ehitust juhtis Knorre, kes oli ühtlasi ehitusprojekti tehniline juht ja ehitustööde peatöövõtja. Sild, mis sai nimeks "Tsaarisild" ('Царский'), avati rongiliikluseks 28. märtsil 1899.
Varsti pärast seda tekkis idee eksponeerida silla vähendatud makett 1900. aasta Pariisi maailmanäitusel kui üks fragment ekspositsioonist "Suur Siberi tee". Žürii Gustave Eiffeli juhtimisel määras Jenissei sillale suure kuldmedali (Grand prix).

Moskvas

1890. aastate lõpul naasis Knorre Moskvasse. Siin luges ta loenguid Keiserlikus Moskva Tehnikakoolis, töötas välja uusi tehnoloogilisi meetodeid sillaehituses ja pakkus välja mitmel korral Moskva metroo ehitamise kavandeid.

Hukkumine

Ta hukkus traagiliselt 70. eluaastal 28. oktoobril 1917 Moskvas koljumurru tõttu. Ta aitas haavatud sõjaväelasel trammist väljuda, kuid ärritunud ja kärsitud reisijad tõukasid ta sõiduteele.

Isiklikku

Tema vanaisa Ernst Christoph Friedrich Knorre oli Tartu ülikooli matemaatikaprofessor, isa Karl Friedrich Knorre oli Tartus sündinud Venemaa astronoom, tema vennad Viktor Knorre Venemaa astronoom ja Fjodor Knorre Venemaa arhitekt.
Raimund von zur Mühlen

Raimund von zur Mühlen (10. november 1854 Uusna mõis – 11. detsember 1931 Wiston, Inglismaa) oli baltisaksa tenor ja lauluõpetaja.
Ta oli Auguste Hohenschildti, Felix Schmidti, Adolf Schulze, Julius Stockhauseni ja Clara Schumanni õpilane.
Esimese esinemise tegi 1878. aastal Riias, koos samuti Viljandimaalt pärit Hans Schmidtiga.
Tema õpilased olid Lula Mysz-Gmeiner (kes õpetas Elisabeth Schwarzkopfi), Mark Raphael, Hans Lissman, Eva Jekelius-Lissman, Rose Walter, Eide Norena, Martha Lipton, Georg A. Walter, Fanny Opfer, Hermann Weissenborn ja paljud teised.
Muinsuskaitse aastaraamat 2005

Muinsuskaitse aastaraamat 2005 on Muinsuskaitse aastaraamat, mis ilmus 2006. aastal ja kajastas Eesti muinsuskaitses ja mälestisel 2005. aastal toimunut. Toimetaja oli Leele Välja.

Segadus lehekülgede nummerdusega

Ametlikult on aastaraamatul 128 lehekülge, kuid reaalselt on seal 124 lehekülge (lk 3-126). Lehekülge hulka on kohati loetud ka kaante sise- ja välisküljed, kohati on neid arvestatud lehekülgedest eraldi.
Carnikava mõis

Carnikava mõis (saksa keeles Zarnikau, läti keeles Carnikavas muiža) oli rüütlimõis Liivimaal Riia kreisis Carnikava kihelkonnas. Tänapäeval asub mõisasüda Lätis Carnikava piirkonnas Carnikavas.

Ajalugu

Carnikava mõisa kohta on teateid aastast 1566, mil see läänistati Johann Münsterile. 1627. aastal omandas terve mõisa Paul von Wulffen, kelle järeltulijad valdasid seda 1674. aastani. Seejärel kuulus mõis pikalt (1674−1820) Mengdenitele. Aastatel 1820−1906 oli see Panderi suguvõsa omand. Aastast 1906 oli omanikuks Heinrich Goegginger (1875−1943). Mõis võõrandati 1920. aastal.

Mõisaansambel

Mõisa peahoone valmis aastal XVIII sajandil, kui mõis kuulus Mengdenitele. Arhitektiks oli Christoph Haberland. Häärberit ehtisid 14 joonia stiilis sammast. Hoone oli üks uhkemaid klassitsistlikke häärbereid Lätimaal. Esimese maailmasõja ajal see kahjuks hävis, säilinud on vaid varemed.
Golden Valley maakond (Põhja-Dakota)

Ajalugu

Golden Valley maakond moodustati 19. jaanuaril 1912 Billingsi maakonna osast.
Joosep Matjus

Joosep Matjus (sündinud 14. juunil 1984 Elvas) on eesti dokumentaalfilmirežissöör, filmioperaator ja stsenarist. 
Aastatel 2004–2009 õppis Balti Filmi- ja Meediakoolis filmikunsti (MA). On spetsialiseerunud loodusfilmide tegemisele. Eesti uuema põlvkonna tuntuim loodusfilmitegija.
Filminud loodust nii Skandinaavias, Venemaal, Arktikas kui ka Ameerika Ühendriikides.
Jaime Mata

Jaime Mata Arnaiz (sündinud 24. oktoobril 1988 Madridis) on Hispaania jalgpallur, kes mängib ründajana Hispaania kõrgliiga klubis Getafe ja Hispaania jalgpallikoondises.
Ta alustas klubikarjääri Hispaania madalamates liigades. Hispaania esiliigas debüteeris ta hooajal 2014/2015 Girona meeskonnas.
2016. aasta augustis sõlmis ta kaheaastase lepingu Hispaania esiliiga klubiga Valladolidi Real. Hooajal 2017–18 lõi ta esiliigas 33 väravat, millega oli liiga suurim väravakütt. Ta aitas Valladolidi Realil sel hooajal jõuda Hispaania esiliigasse.
2018. aasta juulis sõlmis ta kolmeaastase lepingu Getafega. 1. oktoobril 2018 lõi ta mängus Celta de Vigo vastu oma esimese värava Hispaania kõrgliigas. Debüüthooajal lõi ta Hispaania kõrgliigas kokku 14 väravat.
Debüüdi Hispaania jalgpallikoondises tegi Mata 23. märtsil 2019 EM-i valikmängus Norra vastu.
Vladimir Kantor

Vladimir Kantor (vene keeles Владимир Карлович Кантор; sündinud 30. märtsil 1945 Moskvas) on vene kirjandusteadlane, filosoof ja kirjanik.
Ta lõpetas 1969. aastal Moskva Riikliku Ülikooli filoloogiateaduskonna ja 1973. aastal aspirantuuri Kunstide Ajaloo Instituudis. Alates 1974. aastast töötab ta ajakirjas Voprosõ filosofii (Вопросы философии), praegu on selle toimetuskolleegiumis.
Ta kaitses 1988. aastal filosoofiadoktori kraadi ja töötab alates 2003. aastast Moskva Kõrgema Majanduskooli filosoofiateaduskonnas korralise professorina.
Prantsusmaa iganädalane ajakiri Le Nouvel Observateur nimetas 2005. aastal Kantorit 25 kaasaja suurima vaimuhiiglase hulgas (25 grands penseurs du monde entier).
Lumeroos

Lumeroos ehk seatubakas (Helleborus) on rohttaimede perekond tulikaliste sugukonnast.
Avinurme valla lipp

Avinurme valla lipp Ida-Viru maakonna endise Eesti haldusüksuse Avinurme valla lipp.
Lipp kinnitati Riigiminister Uno Veeringu poolt 20. mail 1992.
Lipu kujunduse autoriks on Priit Herodes.

Lipu kirjeldus

Avinurme valla lipp on täisnurkne riidekangas, mille valgel põhjal on roheline kuuselõikeline riba, selle kohal lipu vardapoolses osas roheline kuusnurkne täht.
Lipu laiuse ja pikkuse suhe on 7:11 ja normaalsuurus 105×165 cm.

Põhjendus

Motiivide valik tuleneb valla nimest (havi nurmel), metsast ja selle töötlemisest. Kuusnurkne täht viitab Tartumaa vapile, ühtlasi märgivad kuus nurka valla esmamainimisel loetletud kuut küla.

Lipu kasutamise kord

Valla lipp heisati hoonel või hoone ees, kus asusid vallavolikogu ja vallavalitsus, samuti muudes vallavalitsuse poolt määratud kohtades.
Kjell Magne Bondevik

Kjell Magne Bondevik (sündinud 3. septembril 1947 Moldes) on Norra poliitik Norra Kristlikust Rahvaparteist, Norra peaminister 1997–2000 ja 2001–2005.
Ta hakkas teoloogiatudengina poliitikas osalema. 1972–1973 oli ta Lars Korvaldi valitsuses riigisekretär ja valiti 1973 Stortingi liikmeks. 1975 lõpetas ta Norra Teoloogiakooli teoloogiakandidaadi kraadiga. 1979 ordineeriti ta Norra Riigikiriku pastoriks.
Bondevik oli Kristliku Rahvapartei parlamendifraktsiooni juht 1981–1983, 1986–1989, 1993–1997 ja 2000–2001 ning erakonna juht 1983–1995. Ta oli kiriku- ja haridusminister Kåre Willochi valitsuses 1983–1986 ja välisminister Jan Syse valitsuses 1989–1990.
1997, kui tollane peaminister Thorbjørn Jagland tagasi astus, võttis ta vastu kuninga ettepaneku moodustada valitsus. Bondeviki koalitsioon toetus 42 häälele 165-kohalises parlamendis. See valitses 17. oktoobrist 1997 3. märtsini 2000.
Oma esimese ametiaja jooksul tunnistas ta, et kannatab depressiooni all. Ta on ka maailma esimene peaminister, kes läks haiguspuhkusele psüühiliste probleemide tõttu. Haiguspuhkus kestis kolm nädalat, 30. augustist 23. septembrini 1998, ja sel ajal täitis peaministri kohustusi Anne Enger Lahnstein. Sel ajal sai Bondevik tuhandeid toetuskirju ja Bondeviki sõnul oli see üldiselt kasulik, ka sellepärast, et see tegi vaimuhaiguse avalikkusele vastuvõetavamaks.
19. oktoobril 2001 astus ametisse Bondeviki teine valitsus, kuhu kuulusid lisaks Kristlikule Rahvaparteile Høyre ja Venstre. Vahepeal oli peaministriks Jens Stoltenberg. Bondeviki teine valitsus tegi mitu majandusreformi ja Norra majandus kasvas. Pärast valimiskaotust 2005. aasta parlamendivalimistel teatas ta, et loobub aktiivselt poliitikas osalmisest.
2006. aastal avaldas ta mälestusteraamatu "Et liv i spenning" (Elu pinge all). Samal aastal asutas ta Oslo rahu ja inimõiguste keskuse, mida ta ise juhib.
Bondevik on abielus ja tal on kolm täiskasvanud last: poeg Bjørn (sündinud 1972), tütar Hildegunn (1973) ja poeg John Harald (1976).
Ta on mitme ülikooli audoktor.
Alpha Baltic-Maratoni.lv

Alpha Baltic-Maratoni.lv (ka Alpha Baltic-Unitymarathons.com; UCI võistkonnakood ALB) on Läti jalgrattaklubi.
Klubi asutati 2011 ja on alates sellest ajast UCI Continentali meeskondi (inglise UCI Continental team).
Aastatel 2011–2013 oli klubi esinumber eesti jalgrattur Erki Pütsep.
Saron Läänmäe

Saron Läänmäe (sündinud 9. mail 1996) on eesti naisjalgpallur.
Ta mängib aastast 2011 Naiste Meistriliigas osalevas klubis FC Flora.
Ta mängib aastast 2012 Eesti naiste jalgpallikoondises.
Aastal 2013 valiti ta aasta parimaks nooreks naisjalgpalluriks.
Nihujärv

Nihujärv (ka Nihu järv) on Valga maakonnas Tõrva vallas Jeti külas asuv järv. Selle pindala on 5,5 ha.
Loja mõis

Loja mõis (saksa keeles Loja) oli Suuremõisa mõisa kõrvalmõis Pühalepa kihelkonnas Läänemaal.
Kuuria

Kuuria (ladina curia) oli Vana-Roomas patriitsisugukondade ühendus, triibuse alajaotis. See vastab Kreeka fraatriale. Rooma kodanikud jagunesid 30 kuuriasse, mille järgi rühmitus ka rahvakoosolek (comitia curiata).
Kuuriaks nimetati ühtlasi algul kuuria kultuse- ja kogunemishooneid, hiljem ka senati koosolekute hoonet: Roomas algul Curia Hostilia, lühikest aega Curia Pompei (Pompeius laskis selle ehitada, kuid pärast Caesari tapmist 44 eKr see suleti) ja Curia Julia. Viimane on nimetatud Caesari järgi, kelle ajal ehitustöid alustati; hoone valmis Augustuse ajal 29 eKr. Kuuriaks nimetati isegi senatit ennast, samuti provintsilinna nõukogu ja selle hoonet. Niimoodi oli impeeriumi ajal igas munitsiipiumiks saanud linnas oma kuuria.
11. sajandist alates nimetatakse kuuriaks paavsti õukonda. Hiljem kandus see nimetus Kirikuriigi ja Vatikani (Püha Tooli) administratiivaparaadile (Rooma kuuria).
Arcade Fire

Arcade Fire on 2001. aastal Kanadas Montrealis loodud indie rock'i ansambel. Ansambli koosseisu kuuluvad abikaasad Win Butler ja Régine Chassagne koos Will Butleri, Richard Reed Parry, Tim Kingsbury, Jeremy Gara ning Sarah Neufeldiga.
Operatsioonvõimendi

Operatsioonvõimendi ehk operatsioonivõimendi (lühemalt opvõimendi või OV) on kahe sisendiga võimendi, millel on suur pingevõimendustegur. Niisugune võimendi võimaldab väheste väliskomponentide lisamisega luua mitmesuguseid lülitusi, mille parameetrid sõltuvad peamiselt vastusideahela (s.o negatiivse tagasiside ahela) omadustest. Spetsiaalseid, vastusideta operatsioonvõimendeid kasutatakse näiteks pingekomparaatoreina.
Esimesed operatsioonvõimendid loodi kasutamiseks analoogarvutites lineaarsete operatsioonide (näiteks liitmine) ja mittelineaarsete operatsioonide (näiteks logaritmimine) modelleerimiseks.
Operatsioonvõimendeid kasutatakse erisuguse otstarbega võimenduslülitustes, analoogsagedusfiltrites ja muudes analoogsignaali töötlemise lülitustes, lävipingelülitustes, samuti pinge-vool-muundurina ja impedantsimuundurina (vt näiteks güraator); kolmest operatsioonvõimendist koostatakse täppismõõtelülitusi.

Operatsioonvõimendi struktuur

Operatsioonvõimendi koosneb diferentslülituses sisendastmest (skeemil kollasel taustal), suure võimendusteguriga pingevõimendist (oranž) ja vastastakt-väljundastmest (sinine).
Diferentsvõimendil on inverteersisend (‒) ja mitteinverteersisend (+). Inverteerimine tähendab siin pinge faasi pööramist 180° võrra; seega pingemuutus mitteinverteerivas sisendis põhjustab väljundis samasuunalise muutuse, pingemuutus inverteersisendis vastassuunalise muutuse. Diferentsvõimendi transistoride ühises emitteriahelas on püsivooluallikas. Niisugune diferentsvõimendi muundab väikesed sisendpingete erinevused nendega võrdelisteks väljundvoolu muutusteks.
Võimendusaste annab põhilise pingevõimenduse. Suure võimendusteguri tõttu vajab võimendi sageduskorrektsiooni, et ära hoida endaergutust ja sellest tulenevat genereerimist. Selleks on lülituses negatiivset tagasisidet loov kondensaator, mis määrab operatsioonvõimendi sagedusriba. On ka väliskorrektsiooniga operatsioonvõimendeid, millel on eraldi kontaktviigud vastusideahela ühendamiseks.
Vastastaktlülituses väljundastme ülesanne on tagada vajalik vooluvõimendus ja ühtlasi väike väljundtakistus.
Tegelikud operatsioonvõimendid on märksa keerukama skeemiga ja sisaldavad kasutusotstarbest tulenevalt mitmesuguseid lisaahelaid. Paljude operatsioonvõimendite sisendaste on kaitstud liigpinge eest ja väljundaste lühise eest.
Anime

Ajalugu

Jaapani esimene joonisfilm tehti 1917. aastal. Laiemalt hakkas see Jaapanis levima 1930ndatel, kuid siis ei olnud animele iseloomulik stiil veel välja arenenud. Selleni jõuti 20. sajandi teisel poolel, pärast katsetusi Saksa, Prantsuse, USA ja Nõukogude joonisfilmitegijatega. 1960ndatest arenes see järk-järgult tänapäeva animeks.
Viimastel aastatel on tekkinud anime kui joonisfilmi kõrvale ka 3D anime, nagu näiteks Appleseed.
Koorifestival Tallinn

Koorifestival Tallinn on igal teisel aastal Tallinnas peetav festival, mis hõlmab kontserdisarja ja konkurssi. Festivali korraldab Eesti Kooriühing.

Tallinn 2007

2007. aasta festivali kunstiline juht oli Ants Soots.
Tulemused:
Grand Prix: Delaware’i Ülikooli Segakoor (USA, dirigent Paul D. Head)

Tallinn 2011

Koorifestival Tallinn 2011 toimub 14.–17. aprillini. Festivali kunstiline juht on Hirvo Surva, festivali korraldab Eesti Kooriühing. Festivali kunstinõukokku kuuluvad: Heli Jürgenson, Triin Koch, Maarja Soone ja Ants Soots.
Jessica Rabbit

Jessica Rabbit on väljamõeldud tegelane müstikaromaanis “Who Censored Roger Rabbit?” (1981), ja tegelaskuju selle põhjal vändatud filmis “Who Framed Roger Rabbit” (1988). Teda on filmis kujutatud multikamaailma jänese Roger Rabbiti karikatuurse naisena, kes on öölokaalis laulja. Jessica Rabbit on üks tuntumaid animeeritud seksisümboleid. Tuntud ka tema ütluse poolest: “Ma ei ole halb, ma olen lihtsalt joonistatud nii.”
Valio Eesti AS

Valio Eesti AS on Soome Valio OY tütarettevõte, mis on asutatud 1992. aastal, ja mis toodab ja turustab piimatooteid ja juustusid.
Ettevõtte tootevalikus on üle 150 piima- ja juustutoote.
Peale Eesti müüb ettevõte piimatooteid ka Lätis, Leedus, Venemaal, Soomes, Rootsis ja Itaalias.
Valio Eesti tooted valmivad kahes Lõuna-Eestis asuvas tehases: Valio Eesti Laeva Meiereis ja Valio Võru juustutehases.
Ettevõtte tunnuslause on: "Et tunneksid end hästi!".
Valio juust Atleet Cheddar sai Eesti Toiduliidult parima piimatoote hõbemärgi.
Aastal 2018. oli Valio Eesti AS käive 122,5 miljonit eurot ja ärikasum 3,67 miljonit eurot.
Meteliai

Asula nimi

Küla on oma nime saanud Metelysi järvelt.
Kohaliku legendi kohaselt on külale nime andnud münt (leedu keeles mėta). Teise rahvapärimuse kohaselt tuleb küla nimi metssigadest (kohalikus murdes meiteliai). Küla ümbruse metsades olevat sigadele ajujahti peetud ja see seajooksutamisepaik (meiteliai atbėga) lühenenud siis Meteliaiks.

Ajalugu

Küla kohta pärinevad esimesed teated aastast 1508. See kuulus algul Simnase mõisale, mis oli riigimõis. Küla kuulus Trakai vojevoodkonda ja Trakai maakonda. Aastal 1574 rajati sinna kuninglikud hobusetallid, kuigi küla elanike traditsiooniliseks tegevusalaks jäi kalakasvatus. 
Esimesteks teadaolevateks omanikeks olid Sakavičiused, seejärel Radziwillid ja alates XVII sajandist Sapiehad. Aastal 1619 valmis esimene sealne kirik ja Meteliaist sai kohaliku kihelkonna keskus. XVII sajandil sai Meteliai ka linna staatuse.
Aastast 1800 kujunes sealne mõis riigimõisaks. Aastail 1818-1822 ehitati Meteliaisse uus kirik, ent vana kiriku sisustus säilitati. Aastal 1822 rajati ka Dusia järve äärde Kryžiai kabel, kus asub koopia Baruny Jumalaema ikoonist. Meteliai kaotas linnaõigused aastal 1832. Tsaariajal oli asula venekeelne nimekuju Метеле Aastal 1823 elas Meteliais 69 juuti, külas oli 549 elanikku ja lisaks veel 187 elanikku Meteliai mõisas.
Teise maailmasõja järel tegutsesid Meteliai ümbruskonnas Leedu metsavennad. Nõukogude võimud küüditasid neli Meteliai elanikku. Nõukogude perioodil oli küla kalakasvatusmajandi keskasulaks.
Tallinna Tehnikaülikooli ehitiste projekteerimise instituut

Tallinna Tehnikaülikooli ehitiste projekteerimise instituut oli Tallinna Tehnikaülikooli ehitusteaduskonna akadeemiline struktuuriüksus aastatel 1992–2016. 
Kohe peale Eesti taasiseseisvumist alustati 1992. aastal tehnikaülikooli struktuuri ja õppetöö põhjalikku reformimist. Seniste kateedrite asemele loodi instituudid ja nende koosseisus õppetoolid. Üks viiest ehitusteaduskonnas loodud instituudist oli ehitiste projekteerimise instituut. 1992. aastal sai selle juhiks dotsent Vello Otsmaa.
Pärast ehitusteaduskonna reorganiseerimist inseneriteaduskonnaks ja selle koosseisus ehituse ja arhitektuuri instituudi loomist  1. jaanuaril 2017 kujundati ehitiste projekteerimise instituut koos teaduskonna teiste instituutidega ümber TTÜ ehituse ja arhitektuuri instituudiks.
Catharina Raudvere

Catharina Raudvere (sündinud 10. juulil 1960 Kalmaris) on Rootsi-Taani religiooniajaloolane.
Raudvere kaitses doktorikraadi Rootsis Lundi Ülikoolis. Ta on töötanud Lundi ülikoolis ning külalisuurijana California Ülikoolis ja İstanbulis. Praegu töötab Raudvere Kopenhaageni Ülikooli religiooni ja kultuuridevaheliste uuringute osakonnas.
Raudvere on avaldanud uurimusi islami usu levikust Türgis ja Balkani maades, samuti sufismi, islami rituaalide, religiooni ja poliitika alal.
Phillip Tobias

Phillip Vallentine Tobias (14. oktoober 1925 Durban – 7. juuni 2012 Johannesburg) oli Lõuna-Aafrika Vabariigi paleoantropoloog.
Ta õppis Witwatersrandi ülikoolis histoloogiat ja füsioloogiat ning töötas seejärel anatoomia õppejõuna. Ta tegi uurimistööd muu hulgas Cambridge'i, Chicago ja Michigani ülikoolis.
Phillip Tobias oli üks silmapaistvamaid inimese evolutsiooni uurijaid. Ta töötas muu hulgas inimlaste fossiilide leiukohtades Sterkfonteini koobastes ning Olduvai kuristikus.
Ta oli alates 1994. aastast Witwatersrandi ülikooli emeriitprofessor.
Vallot Neumann

Vallot Neumann (13. august 1949 Tallinn – 19. märts 2001 Tallinn) oli eesti majandusteadlane.

Elulugu

Ta lõpetas 1967. aastal Tallinna 1. Keskkooli, 1973. aastal Tartu Riikliku Ülikooli majandusteaduskonna tööstuskaupade tundmise erialal ja 1997. aastal Peterburi Kaubandusinstituudi kaugõppeaspirantuuri. 1980. aastal kaitses ta majanduskandidaadi kraadi Üleliidulises Kaubanduskonjunktuuri Teadusliku Uurimise Instituudis Moskvas.
Ta lõpetas 1966. aastal ka akordioni eriala Tallinna Lastemuusikakoolis. 
Neumann oli 1972–1991 Üleliidulise Kaubanduskonjunktuuri Teadusliku Uurimise Instituudi Eesti filiaali teadur, vanemteadur, sektori- ja osakonnajuhataja, 1991–2000 Eesti Panga osakonnajuhataja ja peaspetsialist, ühtlasi oli 1991–1995 (poole kohaga) TÜ majandusteaduskonna dotsent, luges välismajanduse kursust.

Teadustöö

Vallot Neumann uuris kaupade nõudluse arengut Eestis ning väliskaubanduse ja rahanduse küsimusi.
Paldiski merekool

Paldiski merekool oli aastatel 1876–1915 Paldiskis tegutsenud merekool.
Merekooli on teiste seas lõpetanud admiral Johan Pitka.
Kaspar Jancis

Kaspar Jancis (sündinud 8. mail 1975 Tallinnas) on Eesti animaator ja muusik.

Elulugu

Kaspar Jancis sündis Tallinnas lätlasest pianisti Valdis Jancise ja ballettmeistri Mai Murdmaa pojana. Kaspar Jancise vend Rainer Jancis on elukutseline muusik.
Lapsepõlves huvitus Kaspar koomiksite joonistamisest ja lugude kirjutamisest, millele ta ise ka illustratsioonid joonistas. 1987. aastal mängis ta režissöör Helle Karise filmis "Metsluiged". 
Pärast Tallinna 21. Keskkooli siirdus ta 1991. aastal Tartu Kunstikooli, kust lahkus vastuolude tõttu juhtkonnaga. Pärast seda tegeles kaks aastat muusikaga ja elatise teenimisega. 1996. aastal astus Tallinna Pedagoogikaülikooli. Seal valmisid tema esimesed animatsioonialased tööd tummfilm "Dr. Maisarve ja Matshalka juhtum" ja lamenukkfilm "Väikese valge helikopteri lend". Aastal 1997 läks ta Soome Turu Kunsti ja Meedia Kooli Priit Pärna juhendamisel animatsiooni õppima. Turus valmis film "Romanss" (1999).
Jancis on teinud ka mitmeid lavakujundusi ja illustreerinud Kätlin Vainola lasteraamatu "Ville".

Muusika

Esimese ansambli nimega Veri, Pisarad, Kättemaks ja Veri pani Kaspar Jancis kokku Tartu Kunstikooli ajal. Tallinnas loodi uus bänd nimega Aime Sügis ja Lendavad Tropid, millest kujunes välja hilisem ülimenukas Operatsioon Õ eesotsas Maie Parrikuga. Jancis on mänginud ka Vennaskonnas. Praegu tegutseb ta koos bändiga Kriminaalne Elevant, mis tegeleb põhiliselt filmimuusikaga.

Tunnustused

Film "Frank ja Wendy" sai Kultuurkapitali 2004. aasta aastapreemia ühe kaheksast peapreemiast à 100 000 krooni (see jagunes filmi nelja kaasrežissööri vahel).
See film võitis ka ühe kahest Areeni 2005. aasta aastapreemiast à 50 000 krooni, mis jagunes filmi nelja kaasrežissööri vahel (teise aastapreemia võitis Kivisildnik).
2005. aastal sai Jancis Kultuurkapitali näitekunsti sihtkapitali preemia ühe kahest kristallkingakese auhinnast mitmekülgse debüüdi eest Eesti teatreis, balleti "Alice Imedemaal" (Vanemuine) kujunduse ning "Pál-tänava poiste" (VAT teater) lava- ja helikujunduse eest 12 000 krooni (teise auhinna sai Mirtel Pohla).

Isiklikku

Tema isa oli pianist Valdis Jancis, ema on ballettmeister Mai Murdmaa ning vend helilooja ja muusik Rainer Jancis. Filmirežissöör Helle Karis (Murdmaa) on Kaspar Jancise tädi.
1984. aasta laskesuusatamise maailmameistrivõistlused

1984. aasta laskesuusatamise maailmameistrivõistlused olid 1. maailmameistrivõistlused laskesuusatamises, kus osalesid naised ja need toimusid 29. veebruarist 4. märtsini Chamonixs Prantsusmaal.
Jaan Ojalo

Jaan Ojalo (18. veebruar 1914 – 2. veebruar 2004) oli eesti esperantist. 
Ojalo sündis Vana-Tänassilmas Rebaste külas põllupidajast metsavahi perekonnas.
Ta omandas alghariduse Oiu ja Viljandi 2. algkoolis ning keskhariduse Viljandi Maakonna Gümnaasiumis. Hiljem jõudis ta õppida ka kooperatiivkaubanduse koolis Tallinnas ning lõpetas 1955. aastal Tartu Ülikooli ökonomistina.
1932. aastal osales ta Viljandi esperantoseltsi Ondo (Laine) asutamisel ning aprillis 1933 sooritas ta esperantoõpetaja eksami.
Nõukogude okupatsiooni ajal oli Ojalo üle paarikümne aasta esperantistide juhtorganisatsioonide sekretär. 1992–1995 oli ta Eesti Esperanto Liidu president ja kuni surmani selle aupresident.
Alates 1991. aastast oli ta Ülemaailmse Esperantoliidu auliige.
Podzēni mõis

Podzēni mõis (saksa keeles Podsem, läti keeles Podzēnu muiža) oli rüütlimõis Liivimaal Volmari kreisis Rubene kihelkonnas. Tänapäeval asub mõisasüda Lätis Kocēni piirkonnas Vaidava vallas Podzēnis.

Mõisa suurus

Bienenstammi andmetel oli mõisa suurus 1816. aastal kaheksa adramaad, sellele allus 165 mees- ning 176 naishinge.

Karjamõisad

Mõisale kuulus aastal 1816 üks karjamõis: Ohsoling.
Villem Maidre

Villem Maidre (kuni 1936. aastani Villem Rebane; 15. märts 1903 Laatre vald, Tartumaa – 22. aprill 1990 Melbourne) oli Eesti omavalitsustegelane.
Ta õppis aastail 1924–1928 ja 1935–1937 Tartu Ülikooli õigusteaduskonnas, Eesti Üliõpilaste Selts Ühendus vilistlane.
Villem Maidre oli aastail 1924–1927 Iigaste algkooli juhataja, 1927–1930 Valga maavalitsuse sekretär, 1930–1938 abiesimees, alates 1938. aastast abimaavanem. 
1944. aastal põgenes ta Saksamaale, kust siirdus 1950. aastal Austraaliasse.